钦定古今图书集成/明伦汇编/官常典/第712卷 > 周𫖮
## 钦定古今图书集成/明伦汇编/官常典/第712卷 > 周𫖮

按《晋书》本传：“𫖮字伯仁，安东将军浚之子也。少有重
名，神彩秀彻，虽时辈亲狎，莫能媟也。司徒掾同郡贲
嵩有清操，见𫖮叹曰：‘汝、颍固多奇士。自顷雅道陵迟，
今复见周伯仁，将振起旧风，清我邦族矣。广陵戴若
思东南之美，举秀才入洛，素闻𫖮名，往候之，终坐而
出，不敢显其才辩。𫖮从弟穆亦有美誉，欲陵折𫖮，𫖮’”
陶然弗与之校，于是人士益宗附之。州郡辟命皆不
就。弱冠，袭父爵武城侯，拜秘书郎，累迁尚书吏部郎。
东海王越子毗为镇军将军，以𫖮为长史。元帝初镇
江左，请为军谘祭酒。出为宁远将军、荆州刺史，领护
南蛮校尉、假节。始到州而建平流人傅密等叛迎蜀
贼杜弢，𫖮狼狈失据，陶侃遣将吴寄以兵救之，故𫖮
得免。因奔王敦于豫章，敦留之。军司戴邈曰：“𫖮虽退
败，未有莅众之咎，德望素重，宜还复之。”敦不从。帝召
为扬威将军、兖州刺史。𫖮还建康，帝留𫖮不遣，复以
为军谘祭酒，寻转右长史。中兴建，补吏部尚书。顷之，
以醉酒为有司所纠，白衣领职。复坐门生斫伤人免
官。太兴初，更拜太子少傅，尚书如故。𫖮上疏让曰：“臣
退自循省，学不通一经，智不效一官，止足良难，未能
守分，遂忝显任，名位过量。不悟天鉴，忘臣顽弊，乃欲
使臣内管铨衡，外忝傅训，质轻蝉翼，事重千钧，此之
不可，不待识而明矣。若臣受负乘之责，必贻圣朝惟
尘之耻，俯仰愧惧，不知所图。”诏曰：“绍幼冲便居储副
之贵，当赖轨匠，以祛蒙蔽。望之俨然，斯不言之益，何
学之习邪？所谓与田苏游，忘其鄙心者，便当副往意，
不宜冲让。”转尚书左仆射，领吏部如故。庾亮尝谓𫖮
曰：“诸人咸以君方乐广。”𫖮曰：“何乃刻画无盐，唐突西
施也？”帝䜩群公于西堂，酒酣，从容曰：“今日名臣共集，
何如尧、舜时邪？”𫖮因醉厉声曰：“今虽同人主，何得复
比圣世！”帝大怒而起，手诏付廷尉，将加戮，累日方赦
之。及出，诸公就省，𫖮曰：“近日之罪，固知不至于死。”寻
代戴若思为护军将军。尚书纪瞻置酒请𫖮及王导
等，𫖮荒醉失义，复为有司所奏。诏曰：“𫖮参副朝右，职
掌铨衡，当敬慎德音，式是百辟，屡以酒过，为有司所
绳。吾亮其极懽之情，然亦是濡首之诫也。𫖮必能克
己复礼者，今不加黜责。”初，𫖮以雅望获海内盛名，后
颇以酒失为仆射，略无醒日，时人号为“三日仆射。”庾
亮曰：“周侯末年，所谓凤德之衰也。”𫖮在中朝时，能饮
酒一石，及过江，虽日醉，每称无对。偶有旧对从北来，
𫖮遇之欣然，乃出酒二石共饮，各大醉。及𫖮醒，使视
客，已腐胁而死。𫖮性宽裕而友爱过人，弟嵩尝因酒
瞋目谓𫖮曰：“君才不及弟，何乃横得重名！”以所燃蜡
烛投之，𫖮神色无忤，徐曰：“阿奴火攻，固出下策耳。”王
导甚重之，尝枕𫖮膝而指其腹曰：“卿此中何所有也？”
答曰：“此中空洞无物，然足容卿辈数百人。”导亦不以
为忤。又于导坐傲然啸咏，导云：“卿欲希嵇、阮邪？”𫖮曰：
“何敢近舍明公，远希嵇、阮！”及王敦构逆，温峤谓𫖮曰：
“大将军此举，似有所在，当无滥邪？”𫖮曰：“君少年未更
事人主，自非尧舜，何能无失？人臣岂可得举兵以胁
主，共相推戴。未能数年，一旦如此，岂云非乱乎？处仲
刚愎，彊忍，很抗无上，其意宁有限邪！”既而王师败绩，
𫖮奉诏诣敦，敦曰：“伯仁，卿负我？”𫖮曰：“公戎车犯顺，下
官亲率六军，不能其事，使王旅奔败，以此负公。”敦惮
其辞正，不知所答。帝召𫖮于广室，谓之曰：“近日大事，
二宫无恙，诸人平安，大将军故副所望邪？”𫖮曰：“二宫自如，明诏于臣等，故未可知。”护军长史郝嘏等劝𫖮
避敦，𫖮曰：“吾备位大臣，朝廷丧败，宁可复草间求活，
外投胡、越邪！”俄而与戴若思俱被收，路经太庙，𫖮大
言曰：“天地先帝之灵，贼臣王敦，倾覆社稷，枉杀忠臣，
陵虐天下，神祗有灵，当速杀敦，无令纵毒以倾王室。”
语未终，收人以戟伤其口，血流至踵，颜色不变，容止
自若，观者皆为流涕。遂于石头南门外石上害之，时
年五十四。𫖮之死也，敦坐有一参军摴蒱马于博头
被杀，因谓敦曰：“周家奕世令望，而位不至公。及伯仁
将登而坠，有似下官此马。”敦曰：“伯仁总角于东宫相
遇，一面披襟，便许之三事，何图不幸自贻王法。”敦素
惮𫖮，每见𫖮辄面热，虽复冬月扇面，手不得休。敦使
缪坦籍𫖮家，收得素簏数枚，盛故絮而已。酒五瓮，米
数石，在位者服其清约。敦卒后，追赠左光禄大夫、仪
同三司，谥曰康，祀以少牢。初，敦之举兵也，刘隗劝帝
尽除诸王司空。导率群从诣阙请罪，值𫖮将入，导呼
𫖮谓曰：“伯仁以百口累卿。”𫖮直入不顾。既见帝，言导
忠诚，申救甚至。帝纳其言。𫖮喜饮酒，致醉而出，导犹
在门，又呼𫖮，𫖮不与言，顾左右曰：“今年杀诸贼奴。”取
金印如斗大，系肘。既出，又上表明导，言甚切至。导不
知救己，而甚衔之。敦既得志，问导曰：“周𫖮、戴若思南
北之望，当登三司，无所疑也。”导不答。又曰：“若不三司，
便应令仆邪？”又不答。敦曰：“若不尔，正当诛尔。”导又无
言。导后料检中书故事，见𫖮表救己，殷勤款至。导执
表流涕，悲不自胜，告其诸子曰：“吾虽不杀伯仁，伯仁
由我而死，幽冥之中，负此良友。”𫖮三子：闵、恬、颐。按
《周浚传》：浚子谟，以𫖮故，频居显职。王敦死后，诏赠戴
若思、谯王承等，而未及𫖮。时谟为后军将军，上疏曰：
“臣亡兄𫖮，昔蒙先帝顾盼之施，特垂表启，以参戎佐，
显居上列，遂管朝政，并与群后共隆。中兴，仍典选曹，
重蒙宠授，忝位师傅，得与陛下揖让抗礼，恩给特隆。
加以鄙族结婚帝室，义深任重，庶竭股肱，以报所受。
凶逆所忌，恶直丑正，身陷极祸，忠不忘君，守死善道，
有陨无二，《𫖮》之云亡，谁不痛心！况臣同生，能不哀结！”
王敦无君，由来实久，元恶之甚，古今无二。幸赖陛下
圣聪神武，故能摧破凶彊，拨乱反正，以宁区宇。前军
事之际，圣恩不遗，取𫖮息闵得充近侍，臣时面启，欲
令闵还袭臣亡父侯爵。时卞壸、庾亮并侍御坐，壸云
“事了，当论显赠。”时未淹久，言犹在耳。至于谯王承、甘
卓，已蒙清复，王澄久远，犹在论议。况𫖮忠以卫主，身
死王事，虽嵇绍之不违难，何以过之！至今不闻复封
加赠，褒显之言，不知𫖮有馀责，独负殊恩，为朝廷急
于时务，不暇“论及。此臣所以痛心疾首，重用哀叹者
也。不胜辛酸，冒陈愚款。”疏奏不报。谟复重表，然后追
赠𫖮官。